Eespool on väidetud, et vaimulik kirjandus domineeris kuni ärkamisajani. Pärast seda langes tema juhtiv osa, kuid vaimuliku kirjanduse arvuline hulk ei näita erilist langust. Usundi alalt ilmus trükiseid näit. 1845. a. 11, 1855. a. 13, 1865. a. 54, 1875. a. 17, 1885. a. 33, 1895. a. 69, 1905. a. 72, 1913. a. 54, 1915. a. 28. Üldiselt on usundiline kirjandus kogu aja  arvuliselt küllalt tugev; ta ei näita aga pidevat kasvu vastavalt raamatuturu üldisele kasvule: kui 1845. ja 1855. a. oli usundi alalt umb. 50% trükitooteid, siis näit. 1895. a., millal usundile langes Vene riigis eriti suur rõhk ja eesti keeleski ilmus suhteliselt palju vaimulikku kirjandust, moo­dustab see ainult ligi 25% (69:241), 1915. a. aga langeb tema suh­teline hulk alla 10% (28:351). Vaimulikust kirjandusest oli saanud harilik tarberaamat, rahvusliku eneseteostuse kasvatami­sel ei saanud ta esineda  aktiivse tegurina.